CELEX: 32012D0166
Language: lt
Date: 1332460800000
Title: 2012 m. kovo 23 d. Tarybos sprendimas 2012/166/BUSP dėl paramos Cheminio ginklo uždraudimo organizacijos (CGUO) veiksmams įgyvendinant ES kovos su masinio naikinimo ginklų platinimu strategiją

24.3.2012   
            
            
               LT
            
            
               Europos Sąjungos oficialusis leidinys
            
            
               L 87/49
            
         TARYBOS SPRENDIMAS 2012/166/BUSP
   2012 m. kovo 23 d.
   dėl paramos Cheminio ginklo uždraudimo organizacijos (CGUO) veiksmams įgyvendinant ES kovos su masinio naikinimo ginklų platinimu strategiją
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį,
   kadangi:
   
               (1)
            
            
               2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją (toliau – ES strategija), kurios III skyriuje pateiktas kovos su tokiu platinimu priemonių sąrašas;
            
         
               (2)
            
            
               ES strategijoje pabrėžiamas Cheminio ginklo uždraudimo konvencijos (CGUK) ir CGUO esminis vaidmuo kuriant pasaulį be cheminio ginklo. ES strategijoje Sąjunga įsipareigojo dėti pastangas, kad būtų visuotinai laikomasi pagrindinių nusiginklavimo ir neplatinimo sutarčių bei susitarimų, įskaitant CGUK. ES strategijos tikslai papildo CGUO tikslus, kurių pastaroji siekia būdama atsakinga už CGUK įgyvendinimą;
            
         
               (3)
            
            
               2004 m. lapkričio 22 d. Taryba priėmė Bendruosius veiksmus 2004/797/BUSP dėl paramos OPCW veiksmams, įgyvendinant ES kovos su masinio naikinimo ginklų platinimu strategiją (1), kuriems nustojus galioti buvo priimti Bendrieji veiksmai 2005/913/BUSP (2), kuriuos sekė Bendrieji veiksmai 2007/185/BUSP (3). Bendruosius veiksmus 2007/185/BUSP sekė Sprendimas 2009/569/BUSP (4), kurio galiojimo laikas baigėsi 2011 m. gruodžio 3 d.;
            
         
               (4)
            
            
               tokią intensyvią ir tikslingą Sąjungos paramą CGUO veiksmams reikia teikti toliau aktyviai įgyvendinant ES strategijos III skyrių. Reikia toliau dirbti propaguojant visapusišką CGUK įgyvendinimą ir veiksmus, kuriais remiamas valstybių CGUK šalių (toliau – valstybės šalys) pasirengimas užkirsti kelią išpuoliams, kuriuose naudojamos toksinės cheminės medžiagos, ir į juos reaguoti, tarptautinis bendradarbiavimas su cheminėmis medžiagomis susijusios veiklos srityje ir CGUO gebėjimas prisitaikyti prie pokyčių mokslo ir technologijų srityje. Priemonės, susijusios su visuotiniu CGUK taikymu, turėtų būti taikomos toliau ir būti tikslinamos bei nukreipiamos atsižvelgiant į mažėjantį valstybių, kurios nėra CGUK šalys, skaičių,
            
         PRIĖMĖ ŠĮ SPRENDIMĄ:
   1 straipsnis
   1.   Siekdama nedelsiant ir praktiškai taikyti kai kurias ES strategijos dalis, Sąjunga remia CGUO veiksmus siekiant šių tikslų:
   
               —
            
            
               stiprinti valstybių šalių gebėjimus vykdyti pagal CGUK prisiimtus įsipareigojimus,
            
         
               —
            
            
               stiprinti valstybių šalių pasirengimą užkirsti kelią teroro aktams, kuriuose naudojamos cheminės medžiagos, ir į juos reaguoti,
            
         
               —
            
            
               stiprinti tarptautinį bendradarbiavimą su cheminėmis medžiagomis susijusios veiklos srityje,
            
         
               —
            
            
               remti CGUO gebėjimą prisitaikyti prie pokyčių mokslo ir technologijų srityje,
            
         
               —
            
            
               skatinti visuotinį taikymą raginant valstybes, kurios nėra šalys, prisijungti prie CGUK.
            
         2.   Todėl ES strategijoje nurodytas priemones atitinkantys Sąjungos remiamos veiklos CGUO projektai yra šie:
   
                
            
            
               
                  I projektas. Įgyvendinimas nacionaliniu lygiu, tikrinimas ir visuotinis taikymas
               
               Veikla:
               
                           —
                        
                        
                           dvišaliai techninės pagalbos vizitai,
                        
                     
                           —
                        
                        
                           mokymo kursai muitinės pareigūnams apie CGUK perdavimų režimo techninius aspektus,
                        
                     
                           —
                        
                        
                           subsidijos nacionalinėms valdžios institucijoms,
                        
                     
                           —
                        
                        
                           e. mokymosi priemonė nacionalinėms valdžios institucijoms ir (arba) suinteresuotiesiems subjektams,
                        
                     
                           —
                        
                        
                           valstybėms, kurios nėra CGUK šalys, skirta informavimo veikla,
                        
                     
                           —
                        
                        
                           įtariamo naudojimo tyrimų pratybos.
                        
                     
         
                
            
            
               
                  II projektas. Tarptautinis bendradarbiavimas
               
               Veikla:
               
                           —
                        
                        
                           analitinių gebėjimų ugdymo kursas,
                        
                     
                           —
                        
                        
                           pramonės sektoriaus informavimas – seminaras CGUK ir cheminių procesų saugos klausimais.
                        
                     
         
                
            
            
               
                  III projektas. CGUO Vykdomosios tarybos atstovų ir stebėtojų vizitai į cheminių ginklų naikinimo objektus
               
               Veikla:
               
                           —
                        
                        
                           vizitai į cheminių ginklų naikinimo objektus.
                        
                     
         
                
            
            
               
                  IV projektas. Mokslas ir technologijos
               
               Veikla:
               
                           —
                        
                        
                           mokslinės patariamosios tarybos darbo grupių susitikimai,
                        
                     
                           —
                        
                        
                           CGUO ir Tarptautinės teorinės chemijos ir taikomosios chemijos sąjungos Tarptautinio mokslo ir technologijų seminaro bendras finansavimas.
                        
                     
         
                
            
            
               
                  V projektas. Valstybių šalių pasirengimas užkirsti kelią teroro aktams, kuriuose naudojamos cheminės medžiagos, ir į juos reaguoti
               
               Veikla:
               
                           —
                        
                        
                           regioniniai seminarai: CGUK X straipsnis ir regioninio bendradarbiavimo pagalbos teikimo bei reagavimo ekstremalios situacijos atveju srityje klausimai,
                        
                     
                           —
                        
                        
                           teorinio modeliavimo pratybos ir pratybų modulis,
                        
                     
                           —
                        
                        
                           CGUO – chemijos įmonių saugumo stiprinimo forumas.
                        
                     
         
                
            
            
               
                  VI projektas. Afrikai skirta programa
               
               Veikla:
               
                           —
                        
                        
                           dvišaliai techninės pagalbos vizitai,
                        
                     
                           —
                        
                        
                           mokymo kursai muitinės pareigūnams apie CGUK perdavimų režimo techninius aspektus,
                        
                     
                           —
                        
                        
                           pramonės sektoriaus informavimas – seminaras CGUK ir cheminių procesų saugos klausimais,
                        
                     
                           —
                        
                        
                           analitinių gebėjimų ugdymo kursas,
                        
                     
                           —
                        
                        
                           regioniniai seminarai: CGUK X straipsnis ir regioninio bendradarbiavimo pagalbos teikimo bei reagavimo ekstremalios situacijos atveju srityje klausimai,
                        
                     
                           —
                        
                        
                           regioninis ilgalaikis pajėgumų stiprinimo projektas pagalbos ir apsaugos srityje.
                        
                     Išsamus pirmiau nurodytos Sąjungos remiamos CGUO veiklos aprašymas išdėstytas priede.
            
         2 straipsnis
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   1 straipsnio 2 dalyje nurodytų projektų techninį įgyvendinimą atlieka CGUO techninis sekretoriatas (toliau – Techninis sekretoriatas). Jis šią užduotį vykdo prižiūrint ir kontroliuojant vyriausiajam įgaliotiniui. Šiuo tikslu vyriausias įgaliotinis su Techniniu sekretoriatu sudaro būtinus susitarimus.
   3 straipsnis
   1.   1 straipsnio 2 dalyje nurodytiems projektams įgyvendinti skiriama orientacinė finansavimo suma yra 2 140 000 EUR.
   2.   Išlaidos, finansuojamos 1 dalyje nurodyta suma, tvarkomos laikantis Sąjungos bendrajam biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai valdomos. Šiuo tikslu ji sudaro finansavimo susitarimą su Techniniu sekretoriatu. Susitarime numatoma, kad Techninis sekretoriatas turi užtikrinti Sąjungos įnašo matomumą atitinkamai pagal jo dydį.
   4.   Po 2012 m. kovo 23 d. Komisija stengiasi kuo greičiau sudaryti 3 dalyje nurodytą finansavimo susitarimą. Ji praneša Tarybai apie visus sunkumus to proceso metu ir susitarimo sudarymo datą.
   4 straipsnis
   Vyriausiasis įgaliotinis Tarybai pateikia šio sprendimo įgyvendinimo ataskaitą, parengtą remiantis reguliariai teikiamomis Techninio sekretoriato ataskaitomis. Taryba vyriausiojo įgaliotinio ataskaitų pagrindu atlieka įvertinimą. Komisija teikia informaciją dėl 1 straipsnio 2 dalyje nurodytų projektų finansinių aspektų.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas nustoja galioti po 24 mėnesių nuo finansavimo susitarimo, nurodyto 3 straipsnio 3 dalyje, sudarymo. Tačiau jis nustoja galioti po šešių mėnesių nuo jo įsigaliojimo, jei iki to laiko nesudaromas tas finansavimo susitarimas.
   
      Priimta Briuselyje 2012 m. kovo 23 d.
      
         
            Tarybos vardu
         
         
            Pirmininkė
         
         C. ASHTON
      
   
   
      (1)  OL L 349, 2004 11 25, p. 63.
   
      (2)  OL L 331, 2005 12 17, p. 34.
   
      (3)  OL L 85, 2007 3 27, p. 10.
   
      (4)  OL L 197, 2009 7 29, p. 96.
   
      PRIEDAS
      
         Sąjungos parama CGUO veiksmams įgyvendinant ES kovos su masinio naikinimo ginklų platinimu strategiją
      
      
         I projektas.   Įgyvendinimas nacionaliniu lygiu, tikrinimas ir visuotinis taikymas
      
      
         Uždavinys
      
      Stiprinti valstybių šalių, gebėjimus vykdyti pagal CGUK prisiimtus įsipareigojimus ir skatinti valstybes, kurios nėra CGUK šalys, geriau suprasti prisijungimo prie CGUK bei aktyvesnio dalyvavimo CGUO veikloje privalumus.
      
         Tikslai
      
      
                  —
               
               
                  1 tikslas. Valstybės šalys daro pažangą siekdamos:
                  
                              —
                           
                           
                              įvykdyti nacionalinio įgyvendinimo reikalavimus pagal CGUK VII straipsnį,
                           
                        
                              —
                           
                           
                              vykdyti savo deklaracijų ir patikrinimo deklaracijų reikalavimus pagal CGUK VI straipsnį,
                           
                        
                              —
                           
                           
                              efektyviau organizuoti savo nacionalinių valdžios institucijų darbą,
                           
                        
                              —
                           
                           
                              sudaryti palankesnes sąlygas nacionalinių valdžios institucijų pagrindiniam mokymui,
                           
                        
                              —
                           
                           
                              pasirengti atlikti tyrimus dėl įtariamo naudojimo pagal CGUK IX ir X straipsnius.
                           
                        
            
                  —
               
               
                  2 tikslas. Valstybės, kurios nėra CGUK šalys, aktyviau dalyvauja CGUO veikloje ir geriau supranta CGUK ir jos teikiamus privalumus.
               
            
         Rezultatai
      
      
                  —
               
               
                  1 rezultatas
                  
                              —
                           
                           
                              Nacionalinės valdžios institucijos sustiprino gebėjimus parengti nacionalinius įgyvendinimo teisės aktus ir gali pateikti priimti skirtus teisės aktus.
                           
                        
                              —
                           
                           
                              Muitinės pareigūnai sustiprino gebėjimus nustatyti CGUK nurodytas chemines medžiagas ir tiksliai pateikti nacionalinėms valdžios institucijoms numatytus duomenis apie chemines medžiagas.
                           
                        
                              —
                           
                           
                              Nacionalinės valdžios institucijos sustiprino savo gebėjimą bendradarbiauti su CGUO ir pateikti jai dokumentus ir deklaracijas.
                           
                        
                              —
                           
                           
                              Nacionalinių valdžios institucijų personalas sutvirtino gebėjimą suprasti ir įgyvendinti pagrindinius CGUK principus ir ekonomiškai efektyviau naudojasi asmeninio mokymo galimybėmis.
                           
                        
                              —
                           
                           
                              Valstybės šalys geriau susipažino su įtariamo naudojimo tyrimais ir pavojų patikrinimais, kurie yra pagrindinės jų turimos priemonės teikti pagalbai ir (arba) išaiškinti galimo CGUK nesilaikymo atvejus.
                           
                        
                              —
                           
                           
                              Valstybės šalys gauna patikinimą, kad Techninis sekretoriatas yra pasirengęs atlikti įtariamo naudojimo tyrimus ir pavojų patikrinimus.
                           
                        
            
                  —
               
               
                  2 rezultatas
                  
                              —
                           
                           
                              Valstybės, kurios nėra CGUK šalys, aktyviau dalyvauja CGUO veikloje ir geriau suprato prisijungimo prie CGUK naudą.
                           
                        
            
         Veikla
      
      
                   
               
               
                  Dvišaliai techninės pagalbos vizitai. Parama valstybėms šalims bus teikiama rengiant techninės pagalbos vizitus, kurie bus planuojami kiekvienu konkrečiu atveju ir vykdomi tikslinei pagalbai teikti, kad būtų tenkinami valstybių šalių prašymuose nurodyti poreikiai. Ši parama apims supažindinimo ir informavimo veiklą rengiant nacionalinius informuotumo didinimo seminarus, specializuotus mokymo kursus, padedant rengti nacionalinius įgyvendinimo teisės aktus bei susijusias priemones, ir CGUK VI straipsnyje nurodytas su pramone susijusias temas. Priklausomai nuo jų tikslo, šie vizitai apims koordinuotą darbą, į kurį bus įtraukti, atitinkamai, Techninio sekretoriato Paramos įgyvendinimui padalinys, Teisės patarėjo biuras, Deklaracijų padalinys ir Pramonės tikrinimų padalinys.
               
            
                   
               
               
                  Muitinės pareigūnų mokymas apie CGUK perdavimų režimo techninius aspektus. Muitinės pareigūnams parama buvo teikiama pagal Bendruosius veiksmus 2005/913/BUSP, Bendruosius veiksmus 2007/185/BUSP ir Sprendimą 2009/569/BUSP. Remiantis įgyta patirtimi muitinės pareigūnų informavimas mokymo kursuose bus vykdomas siekiant patobulinti duomenų apie nustatytų cheminių medžiagų importą ir eksportą rinkimą ir perdavimą nacionalinėms valdžios institucijoms. Rengiami regioniniai ir subregioniniai mokymo kursai apims praktinį demonstravimą ir pratybas. Vienas regioninis mokymo kursas bus surengtas Lotynų Amerikoje ir Karibų jūros regione, taip pat vienas subregioninis mokymo kursas bus surengtas Azijos regione. Kursus ves Techninio sekretoriato Paramos įgyvendinimui padalinys, techninėmis žiniomis prisidės Deklaracijų padalinys.
               
            
                   
               
               
                  Subsidijos nacionalinėms valdžios institucijoms. Besivystančių valstybių šalių nacionalinėms valdžios institucijoms dažnai visapusiškai įgyvendinti jų įsipareigojimus pagal CGUK trukdo tai, kad trūksta pagrindinės įrangos (kompiuterių, spausdintuvų, programinės įrangos, kopijavimo aparatų ir t.t.). Jeigu nacionalinėms valdžios institucijoms suteikiama biuro įrangos, jos gali veiksmingiau ir profesionaliau dėti pastangas įgyvendinant CGUK. Tokios įrangos suteikimas taip pat bus panaudotas kaip paskata nacionalinėms valdžios institucijoms aktyviau dėti pastangas įgyvendinti CGUK, visų pirma, jeigu nustatoma, kad tokia įranga suteikiama tik pasiekus konkrečius iš anksto nustatytus tikslus.
                  Tokie tikslai bus nustatyti kiekvienu atskiru atveju ir konsultuojantis su atitinkamomis valstybėmis šalimis.
               
            
                   
               
               
                  El. mokymosi priemonė nacionalinėms valdžios institucijoms ir (arba) suinteresuotiesiems subjektams. Siekiant kuo labiau padidinti asmeninio mokymo galimybes, pagrindiniai ir bendrieji CGUO nacionalinių valdžios institucijų mokymai teikiami valstybėms šalims elektronine forma ir verčiami į visas CGUO oficialias kalbas (arabų, kinų, anglų, prancūzų, ispanų ir rusų kalba). Todėl naudojantis komercinio teikėjo paslaugomis, remiantis Techninio sekretoriato turima medžiaga parengiami penki el. mokymosi moduliai. Šiuo metu naudojamos šios prezentacijos, kurios taps el. mokymo priemonėmis:
                  
                              —
                           
                           
                              CGUK apžvalga,
                           
                        
                              —
                           
                           
                              įvadas į CGUO,
                           
                        
                              —
                           
                           
                              CGUK pastraipsniui,
                           
                        
                              —
                           
                           
                              CGUK – 1, 2 ir 3 tvarkaraščiai,
                           
                        
                              —
                           
                           
                              veiksmingas nacionalinės valdžios institucijos darbo organizavimas.
                           
                        
            
                   
               
               
                  
                     Valstybėms, kurios nėra CGUK šalys, skirta informavimo veikla. Valstybių, kurios nėra CGUK šalys, atstovų, galinčių daryti įtaką nacionaliniams veiksmams, susijusiems su prisijungimu ir (arba) ratifikavimu, ir tiesiogiai dalyvaujančių sprendžiant su CGUK susijusius klausimus, veikla bus finansuojama, kad jie galėtų dalyvauti įvairiose programose, kurias rengia Tarptautinio bendradarbiavimo ir paramos padalinys. Šios programos apims valstybių šalių, nacionalinėms valdžios institucijoms skirtus regioninius seminarus ir muitinėms skirtus regioninius seminarus. Prireikus Techninio sekretoriato Išorės santykių padalinio darbuotojų veikla taip pat bus finansuojama, kad jie galėtų dalyvauti šiuose seminaruose siekiant užmegzti reikalingus ryšius ir bendradarbiauti su finansavimą gaunančiais dalyviais iš valstybių, kurios nėra CGUK šalys. Be to, atsižvelgiant į būtinybę, šioje paramos valstybėms, kurios nėra CGUK šalys, schemoje taip pat numatyti konkretiems poreikiams pritaikyti vizitai ir priemonės, kuriuose dalyvaus valstybės, kurios nėra CGUK šalys.
               
            
                   
               
               
                  Įtariamo naudojimo tyrimų pratybos. Nuo CGUK įsigaliojimo Techninis sekretoriatas, dažnai bendradarbiaudamas su valstybėmis šalimis, atliko daug pratybų, susijusių su CGUK IX ir X straipsniais, įskaitant įtariamo naudojimo tyrimus (ĮNT) ir pavojų patikrinimus (PP). Nors nemažai patirties, įgytos PP pratybose, taikoma ĮNT, ir atvirkščiai, visapusiška peržiūra nebuvo atlikta. Tokioje visapusiškoje peržiūroje bus išnagrinėta ankstesnėse ĮNT ir PP pratybose (tiek teorinio modeliavimo, tiek praktinėse) įgyta patirtis ir parengtos vertinimo ataskaitos ir bus surengtas seminaras, siekiant sutelkti su tokiomis pratybomis susijusius ekspertus, kad jie dalintųsi geriausios patirties pavyzdžiais ir būtų kaupiamos žinios ateities pratyboms, visų pirma įtariamo naudojimo tyrimų srityje.
               
            
         II projektas.   Tarptautinis bendradarbiavimas
      
      
         Uždaviniai
      
      
                  —
               
               
                  Stiprinti ekonominį ir technologinį vystymąsi pasitelkiant tarptautinį bendradarbiavimą chemijos srityje, plėtojant veiklą, kuri, atsižvelgiant į jos tikslus, nėra uždrausta pagal CGUK.
               
            
                  —
               
               
                  Propaguoti CGUO misiją ir CGUK tikslus aktyviau įtraukiant valstybes šalis į tarptautinio bendradarbiavimo iniciatyvas, kuriomis siekiama naudoti chemines medžiagas taikiais tikslais.
               
            
         Tikslai
      
      
                  —
               
               
                  1 tikslas. Besivystančios arba pereinamojo laikotarpio ekonomikos valstybėse šalyse stiprinti valstybės finansuojamų laboratorijų gebėjimus įgyvendinti CGUK cheminių medžiagų naudojimo taikiais tikslais srityje.
               
            
                  —
               
               
                  2 tikslas. Besivystančios arba pereinamojo laikotarpio ekonomikos valstybėms šalims padėti sutvirtinti cheminės saugos valdymo metodus mažosiose ir vidutinėse chemijos pramonės įmonėse.
               
            
         Rezultatai
      
      
                  —
               
               
                  1 rezultatas. Aukštesnė besivystančios arba pereinamojo laikotarpio ekonomikos valstybių šalių techninė kompetencija valstybės finansuojamose laboratorijose tirti chemines medžiagas, susijusias su CGUK įgyvendinimu nacionaliniu lygiu, ir chemines medžiagas naudoti taikiais tikslais taikant šiuolaikinius tyrimo metodus, visų pirma naudojant dujų chromatografiją (GC) ir dujų chromatografiją-masės spektrometriją (GC-MS).
               
            
                  —
               
               
                  2 rezultatas. Aukštesnis besivystančios arba pereinamojo laikotarpio ekonomikos valstybių šalių mažųjų ir vidutinių įmonių darbuotojų, pramonės asociacijų atstovų ir nacionalinių valdžios institucijų ir (arba) vyriausybinių institucijų atstovų kompetencijos bei supratimo lygis procesų saugos valdymo srityje.
               
            
         Veikla
      
      
                   
               
               
                  Analitinių gebėjimų ugdymo kursai. Kursai vyks dvi savaites, jų metu dalyviams bus surengtas teorinis mokymas ir jie įgaus praktinės patirties GC ir GC-MS srityse. Temos apims: techninę įrangą; sistemų patvirtinimą ir optimalų galimybių išnaudojimą; problemų sprendimą; aplinkos mėginių ruošimą ir tokių mėginių GC GC-MC tyrimą dėl su CGUK susijusių cheminių medžiagų. Taip pat dalyviams bus surengtas intensyvus praktinis mokymas, skirtas įvairių mėginių plokštelių, kurios turi būti tiriamos naudojant GC kartu su elementų selektyviais detektoriais ir GC-MS elektronų poveikio bei cheminės jonizacijos būsenose, ruošimui. Galiausiai, dalyviai susipažins su įvairiomis ekstrahavimo, valymo ir derivacijos procedūromis. Šie kursai bus vedami remiant VERIFIN, pripažintai institucijai, atrinktai pasitelkiant skaidrią konkurso procedūrą, su kuria CGUO sudarė penkerių metų sutartį.
               
            
                   
               
               
                  Pramonės sektoriaus informavimas. Seminaras CGUK ir cheminių procesų saugos klausimais. Šis seminaras vyks dvi su puse dienos. Jame bus aptarti, inter alia, saugos ir saugumo chemijos pramonėje klausimai, cheminio valdymo strategijos, cheminio proceso saugos valdymas, pramonės sektoriaus geriausios praktikos pavyzdžiai ir įvadas į Atsakingos priežiūros iniciatyvą (angl. Responsible Care®).
                  Atidarymo sesijoje bus pristatyta ir CGUK bei tarptautinių bendradarbiavimo programų apžvalga. Vienas regioninis seminaras bus surengtas Lotynų Amerikos ir Karibų jūros regione ir, jei reikia, bus teikiamas vertimas į ispanų kalbą.
               
            
         III projektas.   CGUO Vykdomosios tarybos atstovų ir stebėtojų vizitai į cheminių ginklų naikinimo objektus
      
      
         Uždavinys
      
      Paspartinti ir užtikrinti cheminių ginklų atsargų ir gamybos objektų naikinimą taikant CGUK numatytas patikrinimo priemones.
      
         Tikslai
      
      
                  —
               
               
                  1 tikslas. Valstybės šalys geba stebėti pažangą, padarytą siekiant visiškai sunaikinti cheminio ginklo atsargas, ir gali nustatyti bei spręsti problemas, kad sunaikinimas būtų įgyvendintas ankstyvame etape.
               
            
                  —
               
               
                  2 tikslas. Valstybės šalys tvirčiau pasitiki, jog cheminio ginklo atsargų turėtojai imsis realių ir konkrečių veiksmų, kad šios atsargos būtų visiškai sunaikintos.
               
            
         Rezultatai
      
      
                  —
               
               
                  1 rezultatas. Valstybės šalys geriau supranta problemas ir techninius sunkumus, susijusius su cheminio ginklo naikinimu.
               
            
                  —
               
               
                  2 rezultatas. Valstybės šalys tvirčiau pasitiki, jog imamasi realių ir konkrečių veiksmų, kad būtų visiškai sunaikintos cheminio ginklo atsargos.
               
            
         Veikla
      
      Vizitai į cheminių ginklų naikinimo objektus. Iki šiol įvyko penki vizitai: trys Jungtinėse Amerikos Valstijose į cheminių ginklų naikinimo objektus, esančius Anistone (Alabama) (2007 m. spalio mėn.); Pueble (Koloradas) ir Jumatiluose (Oregonas) (2009 m. gegužės–birželio mėn.) ir Tuelėje bei Pueble (2011 m. vasario–kovo mėn.); du vizitai buvo surengti Rusijos Federacijoje: Ščučje Kurgansko regione (2008 m. rugsėjo mėn.) ir Počepe Briansko srityje (2010 m. rugsėjo mėn.). Iki šiol surengti vizitai buvo tikrai naudingi kaip priemonės, skirtos spręsti klausimus arba problemas, susijusias su cheminį ginklą turinčios valstybės šalies programa, pagal kurią ji turi įvykdyti savo įsipareigojimus per patvirtintą pratęstą terminą sunaikinti cheminį ginklą. Jeigu galutinio pratęsto sunaikinimo termino nesilaikoma, numatoma, kad naujoje valstybių šalių konferencijoje bus priimtas sprendimas ir valstybės šalys toliau rengs tokius vizitus į jų veikiančius cheminių ginklų naikinimo objektus bei šiuo metu statomus objektus, kol naikinimas bus užbaigtas.
      
         IV projektas.   Mokslas ir technologijos
      
      
         Uždavinys
      
      Sudaryti CGUO generaliniam direktoriui galimybę teikti patarimus ir rekomendacijas valstybių šalių konferencijai, CGUO Vykdomajai tarybai arba valstybėms šalims mokslo ir technologijų, susijusių su CGUK, srityse.
      
         Tikslai
      
      
                  —
               
               
                  Mokslinės patariamosios tarybos laikinų darbo grupių posėdžių tikslas: sudaryti sąlygas generaliniam direktoriui teikti specialias konsultacijas CGUO politikos formavimo organams ir valstybėms šalims mokslo ir technologijų srityse, susijusiose su CGUK.
               
            
                  —
               
               
                  CGUO ir Tarptautinės teorinės chemijos ir taikomosios chemijos sąjungos tarptautinio mokslo ir technologijų seminaro tikslas: padėti Mokslinei patariamajai tarybai rengti jos ataskaitą Trečiajai peržiūros konferencijai.
               
            
         Rezultatai
      
      
                  —
               
               
                  1 rezultatas. Konsultacijos ir rekomendacijos mokslo ir technologijų srityse, susijusiose su CGUK, kuriuos teikia Mokslinė patariamoji taryba valstybėms šalims.
               
            
                  —
               
               
                  2 rezultatas. Valstybės šalys gavo naujausią informaciją ir buvo geriau informuojamos apie mokslo ir technologijų sritis, susijusias su CGUK.
               
            
                  —
               
               
                  3 rezultatas. Valstybėms šalims buvo teikiama parama vertinant galimą mokslo ir technologijų pasiekimų poveikį jų CGUK įgyvendinimui.
               
            
         Veikla
      
      
                   
               
               
                  Mokslinės patariamosios tarybos darbo grupių susitikimai. 2012–2013 m. bus surengti du chemijos ir biologijos konvergencijos laikinosios darbo grupės ir du švietimo ir informavimo laikinosios darbo grupės posėdžiai. Chemijos ir biologijos konvergencijos laikinosios darbo grupės tikslas yra toliau nagrinėti chemijos ir biologijos konvergenciją, jos potencialų poveikį CGUK, kaip savo šešioliktoje sesijoje rekomendavo Mokslinė patariamoji taryba. Laikinoji darbo grupė įvertins šį poveikį ir pateiks rekomendacijas Mokslinei patariamajai tarybai. Laikinosios darbo grupės įvertinimą ir rekomendacijas naudos Mokslinė patariamoji taryba rengdama ataskaitą Trečiajai peržiūros konferencijai. Švietimo ir informavimo laikinosios darbo grupės, kuri turi būti sudaryta, posėdžių tikslas bus svarstyti, kaip informuoti mokslo bendruomenę ir kaip vystyti CGUO ir mokslo bendruomenės ryšius ir daryti juos tvirtesniais.
               
            
                   
               
               
                  CGUO ir Tarptautinės teorinės chemijos ir taikomosios chemijos sąjungos 2012 m. Tarptautinio mokslo ir technologijų seminaro bendras finansavimas. Seminaro tikslas yra peržiūrėti chemijos, chemijos inžinerijos, biomokslų ir susijusių disciplinų tendencijas ir pažangą, siekiant įvertinti, kokį poveikį jie daro CGUK įgyvendinimui. Ataskaita, kurią parengs seminaro dalyviai, padės Mokslinei patariamajai tarybai rengti jos pačios ataskaitą, kurioje bus jos įvertinimas, kokį poveikį mokslo ir technologijų pokyčiai daro CGUK veikimui.
                  Ši ataskaita kaip Generalinio direktoriaus įnašas bus pateikta CGUK trečiajai peržiūros konferencijai, kuri įvyks 2013 m. Tarptautinės teorinės chemijos ir Taikomosios chemijos sąjungos Tarptautinis mokslo ir technologijų seminaras bus naudingas rengiant Mokslinės patariamosios tarybos ataskaitą ruošiantis Trečiajai peržiūros konferencijai.
               
            
         V projektas.   Valstybių šalių pasirengimas užkirsti kelią teroro aktams, kuriuose naudojamos cheminės medžiagos, ir į juos reaguoti
      
      
         Uždavinys
      
      Prisidėti prie valstybių šalių gebėjimo užkirsti kelią teroro aktams, kurių metu naudojamos cheminės medžiagos, būti jiems pasirengusioms ir į juos reaguoti plėtojimo, taip pat geriau reaguoti į pagalbos prašymus cheminio ginklo panaudojimo ar jo panaudojimo pavojaus atveju.
      
         Tikslai
      
      
                  —
               
               
                  Regioninių seminarų tikslai
                  
                              —
                           
                           
                              1 tikslas. Geriau informuoti valstybes šalis apie tai, kad svarbu laiku pateikti išsamias deklaracijas dėl nacionalinių apsaugos tikslams skirtų programų.
                           
                        
                              —
                           
                           
                              2 tikslas. Didinti valstybių šalių indėlį padedant CGUO pasirengti reaguoti į pagalbos prašymus.
                           
                        
                              —
                           
                           
                              3 tikslas. Skatinti regionų ar subregionų valstybes šalis puoselėti regioninių tinklų kūrimą, kad jos geriau suderintai reaguotų į su cheminiu ginklu susijusias ekstremalias situacijas.
                           
                        
            
                  —
               
               
                  Teorinio modeliavimo pratybų ir pratybų modulio tikslai
                  
                              —
                           
                           
                              1 tikslas. Išbandyti ir įvertinti teroro aktų, kurių metu naudojamos cheminės medžiagos, prevenciją, pasirengimą jiems ir reagavimą į juos nacionaliniu lygiu, taip pat geriau informuoti apie tai, kokių reikia imtis tolesnių veiksmų siekiant stiprinti pasirengimą.
                           
                        
                              —
                           
                           
                              2 tikslas. Išbandyti ir įvertinti tarptautinės bendruomenės veiksmų koordinavimą užkertant kelią teroro aktams, kurių metu naudojamos cheminės medžiagos, ir į juos reaguojant. Nustatyti potencialius CGUO ir kitų tarptautinių organizacijų paramos, kurią jos teikia valstybėms šalims, kad jos būtų pasirengusios teroro aktams, kurių metu naudojamos cheminės medžiagos, teikimo trūkumus.
                           
                        
            
                  —
               
               
                  CGUO, kaip chemijos įmonių saugumo stiprinimo forumo, tikslas
                  
                              —
                           
                           
                              1 tikslas. Remti valstybių, kurios yra šalys ir naudos gavėjos, vyriausybes ir chemijos pramonės asociacijas joms didinant informuotumą apie cheminį saugumą ir jo stiprinimą patvirtinant geriausios praktikos pavyzdžius.
                           
                        
                              —
                           
                           
                              2 tikslas. Cheminio saugumo didinimas procese dalyvaujančiose valstybėse, kurios yra šalys ir naudos gavėjos, skatinant visų suinteresuotųjų subjektų, įskaitant nacionalines valdžios institucijas, chemijos pramonės atstovus, chemijos pramonės asociacijas, mokslininkus ir nevyriausybines organizacijas, bendradarbiavimą.
                           
                        
                              —
                           
                           
                              3 tikslas. Visapusiškai informuoti valstybes šalis apie naujus pokyčius geriausios praktikos, susijusios su cheminiu saugumu ir chemine sauga, srityje.
                           
                        
            
         Rezultatai
      
      
                  —
               
               
                  Regioninių seminarų rezultatai
                  
                              —
                           
                           
                              1 rezultatas. Valstybės šalys informuotos, kad svarbu laiku pateikti išsamias deklaracijas dėl nacionalinių apsaugos tikslams skirtų programų.
                           
                        
                              —
                           
                           
                              2 rezultatas. Valstybės šalys yra geriau pasirengusios teikti pagalbą CGUO reaguojant į pagalbos prašymą.
                           
                        
                              —
                           
                           
                              3 rezultatas. Didesnis besivystančios ar pereinamojo laikotarpio ekonomikos valstybių šalių informuotumas apie būtinybę skatinti bendradarbiavimą teroro akto atveju kilus su cheminiu ginklu susijusioms ekstremalioms situacijoms.
                           
                        
            
                  —
               
               
                  Teorinio modeliavimo pratybų ir pratybų modulio rezultatai
                  
                              —
                           
                           
                              1 rezultatas. Lankstaus teorinio modeliavimo pratybų rengimo ir vedimo modulio, kuris gali būti pritaikomas pagal valstybių šalių įvairias aplinkybes, sukūrimas.
                           
                        
                              —
                           
                           
                              2 rezultatas. Pasirengimo užkirsti kelią teroro aktams su cheminių ginklų panaudojimu, kuriuos nustato ta valstybė šalis, kurioje vyksta teorinio modeliavimo pratybos, ir pasirengimo į tuos teroro aktus reaguoti sustiprinimas.
                           
                        
                              —
                           
                           
                              3 rezultatas. Pasirengimo užkirsti kelią teroro aktams su cheminių ginklų panaudojimu, kuriuos parengia kitos teorinio modeliavimo pratybose dalyvaujančios valstybės šalys, ir pasirengimo į tuos teroro aktus reaguoti pagerinimas.
                           
                        
                              —
                           
                           
                              4 rezultatas. Dalyvaujančių organizacijų žinių apie sritis, kuriose pasitelkiant geresnį veiksmų koordinavimą galima sumažinti trūkumus ir kuriose galima pradėti naują veiklą, pagilinimas.
                           
                        
            
                  —
               
               
                  CGUO, kaip chemijos įmonių saugumo stiprinimo forumo, pasiekti rezultatai
                  
                              —
                           
                           
                              1 rezultatas. Didesnis naudos gavėjų informuotumas apie reikalavimus ir geriausią praktiką cheminio saugumo srityje.
                           
                        
                              —
                           
                           
                              2 rezultatas. Geriausios praktikos pavyzdžių cheminio saugumo srityje išplatinimas valstybėms šalims, kurios yra naudos gavėjos, jų pramonės asociacijoms ir kitiems suinteresuotiesiems subjektams.
                           
                        
                              —
                           
                           
                              3 rezultatas. Galimų priemonių, susijusių su tolesniais veiksmais rengiant geriausios praktikos pavyzdžius cheminio saugumo srityje, pateikiant mokomąją medžiagą, į kurių įgyvendinimą būtų įtrauktos nacionalinės valdžios institucijos, mokslininkai, laboratorijų vadovai ir chemijos pramonės atstovai, koncepcijos dokumentas.
                           
                        
                              —
                           
                           
                              4 rezultatas. Nacionalinėms valdžios institucijoms, chemijos pramonės atstovams ir (arba) laboratorijų vadovams skirti leidiniai apie cheminį saugumą ir geriausios praktikos pavyzdžius cheminio saugumo ir saugos srityse.
                           
                        
            
         Veikla
      
      
                   
               
               
                  Regioniniai seminarai. CGUK X straipsnis ir regioninio bendradarbiavimo pagalbos teikimo bei reagavimo ekstremalios situacijos atveju klausimai. Regioniniai seminarai yra skirti keliems su pagalba ir apsauga susijusiems klausimams apsvarstyti ir išnagrinėti, ypač daug dėmesio skiriant šioms sritims: valstybių šalių teisėms ir įsipareigojimams pagal CGUK X straipsnį, deklaracijų dėl apsaugos programų teikimui, valstybių šalių pasiūlymų teikti pagalbą svarbai, X straipsnio trūkumų ir su juo susijusių sunkumų analizei, pagalbos ir apsaugos veiklos regione apžvalgai. Valstybės šalys pateiks pranešimus, kad apsikeistų taikomais veiklos metodais ir įgyta patirtimi. Du trumpalaikiai regioniniai seminarai vyks Azijos, Lotynų Amerikos ir Karibų jūros regionuose; juos surengs Pagalbos ir apsaugos padalinys.
               
            
                   
               
               
                  Teorinio modeliavimo pratybos ir pratybų modulis. Šia veikla siekiama plėtoti valstybių šalių gebėjimus užkirsti kelią teroro aktams, kurių metu naudojamos cheminės medžiagos, būti jiems pasirengusioms ir į juos reaguoti. Pagrindinis pratybų scenarijus bus teroro aktas chemijos įmonėje, įrenginyje ar transporto priemonėje, kurio metu į aplinką patenka toksinės cheminės medžiagos. Konkrečios scenarijaus, kuris bus naudojamas teorinio modeliavimo pratybose, detalės bus priderintos prie aplinkybių ir valstybės šalies, kurioje vyks teorinio modeliavimo pratybos, poreikių. Tai apims nacionalinių įsipareigojimų aprašą ir galiojančių procedūrų peržiūrą, taip pat pratybų pratyboms pasirinktame objekte ir (arba) įrenginyje teorinį pravedimą ir aptarimą nacionaliniu lygiu prieš surengiant teorinio modeliavimo pratybas, kuriose dalyvaus regioniniai ir tarptautiniai subjektai. Pratybų metu bus nagrinėjamas tarpvalstybinių sprendimų priėmimas, keitimasis informacija ir atitinkamų nacionalinių bei tarptautinių organizacijų savitarpio pagalbos teikimas. Dvi teorinio modeliavimo pratybos vyks dviejuose skirtinguose regionuose. Be to, bus parengtas išsamus pasirengimo teorinio modeliavimo pratyboms, kai modeliuojamas teroro aktas, kuriam panaudojamos toksinės cheminės medžiagos, ir jų vykimo, įtraukiant nacionalinius, regioninius ir tarptautinius subjektus, modulis. Šią veiklą rengs ir koordinuos Specialiųjų projektų tarnyba.
               
            
                   
               
               
                  CGUO – chemijos įmonių saugumo stiprinimo forumas. Pirmame veiklos etape bus parengta galimų CGUO vaidmenų, funkcijų ir sinergijos su suinteresuotomis šalimis cheminio saugumo srityje analizė. Vyks renginys, kurio metu bus aptariami ir platinami geriausios praktikos pavyzdžiai cheminio saugumo ir saugos srityse.
                  Renginys skirtas paskatinti diskusijas ir išanalizuoti praktinius klausimus bei patirtį, susijusius su saugumo stiprinimu chemijos objektuose. Naudos gavėjai galės susipažinti su kitų tarptautinių partnerių patirtimi skatinant cheminį saugumą ir, kalbant bendresne prasme, padedant valstybėms sustiprinti gebėjimus užkirsti kelią pavojams, susijusiems su masinio naikinimo ginklais ir susijusiomis medžiagomis, bei būti jiems pasirengusioms. Renginyje taip pat bus nustatytos galimybės ir reikalavimai priemonėms, susijusioms su tolesne cheminio saugumo stiprinimo proceso tęsimo veikla, ir CGUO – pasikeitimo šios srities informacija forumo – vaidmens plėtojimui.
                  Pasibaigus šiam projektui bus pateikta praktinių pasiūlymų dėl CGUO vaidmens – bendradarbiavimo ir koordinavimo cheminio saugumo srityje forumo – tolesnio plėtojimo. Šią veiklą rengs ir koordinuos Specialiųjų projektų tarnyba.
               
            
         VI projektas.   Afrikai skirta programa
      
      
         Uždavinys
      
      Stiprinti Afrikos valstybių šalių gebėjimą vykdyti pagal CGUK prisiimtus įsipareigojimus.
      
         Tikslai
      
      
                   
               
               
                  1 tikslas. Afrikos valstybės šalys daro pažangą siekdamos:
                  
                              —
                           
                           
                              įvykdyti nacionalinio įgyvendinimo reikalavimus pagal CGUK VII straipsnį,
                           
                        
                              —
                           
                           
                              vykdyti savo deklaracijų ir patikrinimo deklaracijų reikalavimus pagal CGUK VI straipsnį.
                           
                        
            
                   
               
               
                  2 tikslas
                  
                              —
                           
                           
                              Stiprinti besivystančios arba pereinamojo laikotarpio ekonomikos Afrikos valstybių šalių valstybės finansuojamų laboratorijų gebėjimą įgyvendinti CGUK cheminių medžiagų naudojimo taikiais tikslais srityje.
                           
                        
                              —
                           
                           
                              Įtvirtinti cheminės saugos valdymo metodus besivystančios arba pereinamojo laikotarpio ekonomikos Afrikos valstybių šalių mažosiose ir vidutinėse chemijos pramonės įmonėse.
                           
                        
            
                   
               
               
                  3 tikslas
                  
                              —
                           
                           
                              Geriau informuoti Afrikos valstybes šalis apie tai, kad svarbu laiku pateikti išsamias deklaracijas dėl nacionalinių apsaugos tikslams skirtų programų.
                           
                        
                              —
                           
                           
                              Didinti Afrikos valstybių šalių indėlį padedant CGUO pasirengti reaguoti į pagalbos prašymus.
                           
                        
                              —
                           
                           
                              Skatinti Afrikos valstybes šalis puoselėti regioninių tinklų kūrimą Afrikos regionuose ar subregionuose, kad jos geriau suderintai reaguotų į su cheminiu ginklu susijusias ekstremalias situacijas.
                           
                        
                              —
                           
                           
                              Raginti Afrikos valstybes šalis užmegzti subregionų bendradarbiavimo ir veiksmų koordinavimo santykius reaguojant su cheminiu ginklu susijusių ekstremalių situacijų atveju.
                           
                        
            
         Rezultatai
      
      
                  —
               
               
                  1 rezultatas
                  Afrikos valstybių šalių nacionalinės valdžios institucijos sustiprino gebėjimus parengti nacionalinius įgyvendinimo teisės aktus ir gali pateikti priimti skirtus teisės aktus.
                  
                              —
                           
                           
                              Afrikos valstybių šalių muitinės pareigūnai sustiprino gebėjimus nustatyti CGUK nurodytas chemines medžiagas ir tiksliai pateikti nacionalinėms valdžios institucijoms numatytus duomenis apie chemines medžiagas.
                           
                        
            
                  —
               
               
                  2 rezultatas
                  
                              —
                           
                           
                              Afrikos valstybių šalių valstybės finansuojamos laboratorijos pagerino techninę kompetenciją tirti chemines medžiagas, susijusias su CGUK įgyvendinimu nacionaliniu lygiu, ir chemines medžiagas naudoti taikiais tikslais taikant šiuolaikinius tyrimo metodus, visų pirma naudojant GC ir GC-MS.
                           
                        
                              —
                           
                           
                              Afrikos valstybių šalių mažųjų ir vidutinių įmonių darbuotojai, pramonės asociacijų atstovai ir nacionalinių valdžios institucijų / vyriausybinių institucijų atstovai pagerino kompetenciją bei supratimą procesų saugos valdymo praktikos srityje.
                           
                        
            
                  —
               
               
                  3 rezultatas
                  
                              —
                           
                           
                              Afrikos valstybės šalys informuotos, kad svarbu laiku pateikti išsamias deklaracijas dėl nacionalinių apsaugos tikslams skirtų programų.
                           
                        
                              —
                           
                           
                              Afrikos valstybės šalys yra geriau pasirengusios teikti pagalbą CGUO reaguojant į pagalbos prašymą.
                           
                        
                              —
                           
                           
                              Didesnis besivystančios ar pereinamojo laikotarpio ekonomikos Afrikos valstybių šalių informuotumas apie būtinybę skatinti bendradarbiavimą teroro akto atveju kilus su cheminiu ginklu susijusioms ekstremalioms situacijoms.
                           
                        
                              —
                           
                           
                              Afrikos valstybių šalių instruktorių grupė, kuri gali prisidėti prie su cheminiu ginklu susijusių ekstremalių situacijų plano, mokydama pirmojo reagavimo pajėgų narius.
                           
                        
            
         Veikla
      
      
                   
               
               
                  Dvišaliai techninės pagalbos vizitai. Parama Afrikos valstybėms šalims bus teikiama rengiant techninės pagalbos vizitus, kurie bus planuojami kiekvienu konkrečiu atveju ir vykdomi tikslinei pagalbai teikti, kad būtų tenkinami Afrikos valstybių šalių prašymuose nurodyti poreikiai.
                  Ši parama apims supažindinimo ir informavimo veiklą rengiant nacionalinius informuotumo didinimo seminarus, specializuotus mokymo kursus, padedant rengti nacionalinius įgyvendinimo teisės aktus bei įgyvendinant susijusias priemones, ir CGUK VI straipsnyje nurodytas su pramone susijusias temas. Priklausomai nuo jų tikslo, šie vizitai apims koordinuotą darbą, į kurį bus įtraukti, atitinkamai, Techninio sekretoriato Paramos įgyvendinimui padalinys, Teisės patarėjo biuras, Deklaracijų padalinys ir Pramonės tikrinimų padalinys.
               
            
                   
               
               
                  Muitinės pareigūnų mokymas, skirtas CGUK perdavimų režimo techniniams aspektams. Muitinės pareigūnams parama buvo teikiama pagal Bendruosius veiksmus 2005/913/BUSP, Bendruosius veiksmus 2007/185/BUSP ir Sprendimą 2009/569/BUSP. Remiantis įgyta patirtimi muitinės pareigūnų informavimas mokymo kursuose bus vykdomas siekiant patobulinti duomenų apie nustatytų cheminių medžiagų importą ir eksportą rinkimą ir perdavimą nacionalinėms valdžios institucijoms. Rengiami subregioniniai mokymo kursai Afrikos valstybėse šalyse apims praktinį demonstravimą ir pratybas. Šiuos kursus ves Paramos įgyvendinimui padalinys, techninėmis žiniomis prisidės Deklaracijų padalinys.
               
            
                   
               
               
                  Pramonės sektoriaus informavimas. Seminaras CGUK ir cheminių procesų saugos klausimais. Šis seminaras vyks dvi su puse dienos. Jame bus aptarti, inter alia, saugos ir saugumo chemijos pramonėje klausimai, cheminio valdymo strategijos, cheminio proceso saugos valdymas, pramonės sektoriaus geriausios praktikos pavyzdžiai ir įvadas į Atsakingos priežiūros iniciatyvą (angl. Responsible Care®). Atidarymo sesijoje bus pristatyta ir CGUK bei tarptautinių bendradarbiavimo programų apžvalga. Bus teikiamas vertimas į prancūzų kalbą.
               
            
                   
               
               
                  Analitinių gebėjimų ugdymo kursai. Kursai vyksta dvi savaites, jų metu dalyviams iš Afrikos valstybių šalių bus surengtas teorinis mokymas ir jie įgaus praktinės patirties GC ir GC-MS srityse. Temos apima: techninę įrangą, sistemų patvirtinimą ir optimalų galimybių išnaudojimą, problemų nustatymą, aplinkos mėginių paruošimą ir tokių mėginių GC/GC-MS tyrimą dėl su CGUK susijusių cheminių medžiagų. Taip pat dalyviams bus surengtas intensyvus praktinis mokymas, skirtas įvairių mėginių plokštelių, kurios turi būti tiriamos naudojant GC kartu su elementų selektyviais detektoriais ir GC-MS elektronų poveikio bei cheminės jonizacijos būsenose, ruošimui.
                  Galiausiai, dalyviai susipažins su įvairiomis ekstrahavimo, valymo ir derivacijos procedūromis.
                  Šie kursai bus vedami remiant VERIFIN, pripažintai institucijai, atrinktai pasitelkiant skaidrią konkurso procedūrą, su kuria CGUO sudarė penkerių metų sutartį. Kursai bus vedami anglų kalba.
               
            
                   
               
               
                  Regioninis seminaras. CGUK X straipsnis ir regioninio bendradarbiavimo pagalbos teikimo bei reagavimo ekstremalios situacijos atveju klausimai. Afrikos valstybėms šalims skirto regioninio seminaro tikslas – paskatinti diskusiją keliais su pagalba ir apsauga susijusiais klausimais ir juos išnagrinėti, ypač daug dėmesio skiriant šioms sritims: valstybių šalių teisėms ir įsipareigojimams pagal CGUK X straipsnį, deklaracijų dėl apsaugos programų teikimui, valstybių šalių pasiūlymų teikti pagalbą svarbai, CGUK X straipsnio trūkumų ir su juo susijusių sunkumų analizei, pagalbos ir apsaugos veiklos regione apžvalgai. Valstybės šalys pateiks pranešimus, kad apsikeistų taikomais veiklos metodais ir įgyta patirtimi. Seminarą organizuos Pagalbos ir apsaugos padalinys.
               
            
                   
               
               
                  Regioninis ilgalaikis pajėgumų stiprinimo projektas pagalbos ir apsaugos srityje. Pagrindinis šio projekto uždavinys – kurti nacionalines ir (arba) regionines reagavimo ekstremalių situacijų atveju sistemas cheminių ginklų panaudojimo atvejais, mokyti pirmojo reagavimo pajėgų instruktorius ir su šia sritimi susijusius specialistus ir padėti jiems sukurti nacionalines ir (arba) regionines reagavimo komandas.
                  Ši reagavimo komanda priklausys regioniniam tinklui, kuris gali reaguoti ekstremalių situacijų atveju. Bus įgyvendinamas ilgalaikis pajėgumų stiprinimo projektas Afrikos valstybių šalių pietų ir centrinės Afrikos subregionuose (centrinėje Afrikoje prancūzų kalba, pietų Afrikoje anglų kalba).